Video Craterul din Slănic s-a mărit de la 3 la 18 metri şi oraşul pare să se surpe bucată cu bucată. Muncitorii l-ar "salva" cu maşini de pietriş, dar au luat pauză de Paşte
Oraşul Slănic se surpă bucată cu bucată! Craterul din stradă are acum 18 metri adâncime, cât un bloc de cinci etaje. Muncitorii încearcă să acopere groapa cu piatră ca să stabilizeze solul. 60 de localnici au rămas fără case în prag de Paşte, iar mulţi alţii s-au trezit fără apă potabilă. Autorităţile vor să facă expertiza blocurilor pentru a vedea dacă oamenii se mai pot întoace vreodată acasă.
- ANIMAŢIE. Filmul teribilului accident din Argeş, în care Andrei şi-a condus vărul spre moarte din teribilism şi lipsă de experienţă. Şi el a plătit cu viaţa
"E instabil terenul jos. Se duce..." Autorităţile au anunţat stare de alertă extremă după ce craterul s-a mărit, a ajuns brusc de la trei metri la 18 metri adâncime şi a înghiţit un stâlp de electricitate. Doar că muncitorii au început... cu o pauză: "Şi noi aşteptam să vedem câte maşini de pietriş vor intra acolo, dar încet, încet s-au oprit, că nu mai fac în seara asta. Şi la un moment dat, gata, nu mai facem în seara asta, mâine".
Muncitorii au început să astupe craterul din Slănic
"Lucrările au început de dimineaţă, groapa cu apă este umplută cu pietriş folosit în special pentru fundaţiile caselor şi ar putea să se încheie până diseară. Însă asta nu înseamnă că cei aproape 60 de oameni evacuaţi nu se pot întoarce acasă mai repede de o săptămână în cel mai optimist scenariu. Clădirile trebuie expertizate tehnic", transmite Bianca Iacob, reporter Observator.
În prag de sărbători oamenii s-au trezit pe drumuri. Mai trec pe acasă doar să-şi ia haine şi medicamente. Doamna Georgeta trăieşte pe la rude de opt zile. "Cu plăsuţa mă duc, mai iau ceva, medicamentele. Să dea Dumnezeu să fie bine să ne putem întoarce acasă. Dacă astupă înseamnă că ceva e bine, înseamnă că au constat că nu e cavernă şi o astupă şi o să fie bine", spune ea.
Vecinul ei a fost anunţat ieri că trebuie să părăsească locuinţa. "Primarul ar trebui să vină şi să ne spună cum stă situaţia şi că în câteva zile se rezolvă. Putea să o rezolve până acum. Suntem cu nervii întinşi că am băgat destui bani aici, sunt casele noastre, suntem supăraţi", comentează Adrian, localnic evacuat.
Deocamdată autorităţile nu au un răspuns pentru locatarii evacuaţi. "Dacă toate studiile şi expertizele ne vor arăta că se pot întoarce în siguuranţă acasă, se vor întoarce acasă", a declarat Emil Drăgănescu, prefect Prahova.
Efecte în lanţ după ce strada s-a surpat
Surparea vine cu efecte în lanţ. Apa potabilă a fost oprită în zonă. Mihai stă la 300 de metri de crater. Are un copil mic şi o bunică imobilizată la pat. "Nu avem apă să gătim, nu avem apă să ne spălăm, nu a venit nimeni să anunţe. Ce facem în situaţia asta?", se întreabă Mihai, localnic Slănic.
"Trebuia să vină cisterne pe fiecare stradă să ne asigure apă potabilă şi apă menajeră", crede Sorin, localnic Slănic. Explicaţia? "Am dispus stoparea utilităţilor care ar fi putut aduce un pericol asupra situaţiei şi vorbim de apă care ar fi putut să se acumuleze, de curent care ar fi putut să afecteze lucrările", adaugă Emil Drăgănescu, prefect Prahova.
Localnicii susţin că sunt probleme în multe locuri din oraş. Norina stă la 700 de metri de locul unde acum sunt lucrările, aproape de salină. Anul trecut a reclamat că s-a crăpat pământul chiar în curtea ei. "Am anunţat autorităţile, am anunţat peste tot. Nimănui nu i/a păsat de chestiile astea. Problema e cine răspunde de vieţile noastre?", spune Norina, localnică Slănic.
Din primele date, craterul uriaş nu are legătură cu masivul de sare din subteran. Ar fi fost provocat de inflitraţii de apă şi de o lucrare la reţeaua de gaze lăsată descoperită multă vreme. "Apa vine din direcţia munte, lungul acestei străzi este posibil să fi fost eroziune care s-a prăbuşit", a declarat Stelian Manole Şerbulea, expert tehnic UTC Bucureşti.
Autorităţile locale spun că vor cere ajutor de la Guvern pentru sprijinirea oamenilor evacuaţi.